Komisijos reglamentas (EB) Nr. 257/2003
2003 m. vasario 11 d.
iš dalies keičiantis Tarybos reglamentą (EB) Nr. 2368/2002, įgyvendinantį Kimberley proceso sertifikavimo schemą dėl tarptautinės prekybos neapdorotais deimantais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2368/2002, įgyvendinantį Kimberley proceso sertifikavimo schemą dėl tarptautinės prekybos neapdorotais deimantais [1], ypač į jo 19 straipsnio 3 ir 6 dalis ir 20 straipsnį,
kadangi:
(1) Kimberley proceso pirmininkas ir dalyviai pateikė Komisijai reikiamą informaciją apie dalyvius ir kompetentingas institucijas, kurias jie paskyrė išduoti ir patvirtinti sertifikatus.
(2) Jungtinė Karalystė ir Belgija paskyrė Bendrijos institucijas ir apie tai pranešė Komisijai. Komisija padarė išvadą, kad pateikta pakankamai įrodymų, kad šios Bendrijos institucijos gali patikimai, laiku, efektyviai ir kompetentingai atlikti Reglamento (EB) Nr. 2368/2002 II, III ir V skyriuose keliamas užduotis. Šios valstybės narės taip pat pranešė Komisijai apie būstines, kuriose gali būti atlikti tame reglamente numatyti formalumai, taip pat apie šių būstinių vietas.
(3) Siekiant padidinti Bendrijos sertifikato saugumą ir veiksmingumą, reikia iš dalies pakeisti tam tikras Reglamento (EB) Nr. 2368/2002 IV priede nustatytas technines charakteristikas.
(4) Šio reglamento 1 straipsnio 2 dalyje numatytos priemonės atitinka Reglamento (EB) Nr. 2368/2002 22 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2368/2002 iš dalies keičiamas taip:
1. Šio reglamento I priede pateiktas tekstas pridedamas prie Reglamento (EB) Nr. 2368/2002 II priedo.
2. Šio reglamento II priede pateiktas tekstas pridedamas prie Reglamento (EB) Nr. 2368/2002 III priedo.
3. Reglamento (EB) Nr. 2368/2002 IV priedas iš dalies keičiamas taip:
a) antraštė "Medžiagos" iš dalies keičiama taip:
i) antra įtrauka pakeičiama tokiu tekstu:
"- pažymėtas vandens ženklais su nematomais (geltonų/raudonų) UV pluošto plaukeliais;"
ii) trečia įtrauka pakeičiama tokiu tekstu:
"- jautrus tirpikliams;"
iii) penkta įtrauka pakeičiama tokiu tekstu:
"- 95 g/m2 popieriaus;"
b) antraštė "Spausdinimas" iš dalies keičiama taip:
i) pirmoje įtraukoje tekstas "- vaivorykštės atspalvio fonas (jautrus tirpikliams) (spalvos apibūdinimas: grynai mėlynas-rožinis)" pakeičiamas fraze: "- vaivorykštės atspalvio fonas (jautrus tirpikliams);"
ii) aštuntoje įtraukoje tekstas "MELT požymis, skaitomas "KPCS"" pakeičiamas fraze: "Mikrotekstas, skaitomas "KPCS";";
c) po antrašte "Numeracija" ketvirtoje ir penktoje įtraukose "6 skaičių" pakeičiama "8 skaičių";
d) po antrašte "Maketavimas ir apdaila - Būtini požymiai" pirma eilutė pakeičiama fraze: "Skylutė pramušta 1 pozicijoje, A4 formato lapuose - 100 mm nuo dešiniosios kraštinės".
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Po tos datos šis reglamentas taikomas atnaujinamam trijų mėnesių laikotarpiui.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 11 d.